REGOLAMENT TAL-KUMMISSJONI (KE) Nru 1126/2009
tat-23 ta’ Novembru 2009
li jiftaħ u li jipprovdi għall-amministrazzjoni tal-kwoti tat-tariffi tal-Komunità għal ċerti prodotti agrikoli li joriġinaw mill-Iżvizzera, u li jirrevoka r-Regolament tal-Kummissjoni (KE) Nru 933/2002
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Deċiżjoni 2002/309/KE, Euratom tal-Kunsill u tal-Kummissjoni dwar il-Ftehim dwar Kooperazzjoni Xjentifika u Teknoloġika tal-4 ta’ April 2002 dwar il-konklużjoni ta’ seba’ ftehimiet mal-Konfederazzjoni Żvizzera (1), u b’mod partikolari l-Artikolu 5(3) l-ewwel inċiż u l-Artikolu 5(4) tiegħu,
Billi:
(1)
Permezz tad-Deċiżjoni Nru 2/2008 tal-Kumitat Konġunt dwar l-Agrikoltura stabbilit bil-Ftehim bejn il-Komunità Ewropea u l-Konfederazzjoni Żvizzera dwar il-kummerċ ta’ prodotti agrikoli tal-24 ta’ Ġunju 2008 li jikkonċerna l-adozzjoni tal-Annessi 1 u 2 (2), l-Annessi 1 u 2 tal-Ftehim bejn il-Komunità Ewropea u l-Konfederazzjoni Żvizzera dwar il-kummerċ ta’ prodotti agrikoli (minn hawn ‘il quddiem: “il-Ftehim”) ġew sostitwiti.
(2)
L-Anness 2 tal-Ftehim, kif emendat, jistipula l-konċessjonijiet tariffarji li ngħataw mill-Komunità fir-rigward ta’ importazzjonijiet ta’ prodotti agrikoli li joriġinaw mill-Iżvizzera. Xi wħud minn dawn il-konċessjonijiet tariffarji japplikaw fi ħdan kwoti tariffarji ġestiti b’konformità mal-Artikoli 308a, 308b u 308c tar-Regolamnet tal-Kummissjoni (KEE) Nru 2454/93 tat-2 ta’ Lulju 1993 li jiffissaw id-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jwaqqaf il-Kodiċi Doganali tal-Komunità (3).
(3)
Minħabba raġunijiet ta’ ċarezza, huwa xieraq li jkunu stipulati d-dispożizzjonijiet li jimplimentaw dawn il-kwoti tariffarji għal prodotti agrikoli f’att leġiżlattiv uniku li jissostitwixxi r-Regolament tal-Kummissjoni (KE) Nru 933/2002 (4). B’konformità mal-Ftehim il-kwoti tariffarji għandhom jinfetħu għall-perjodu mill-1 ta’ Jannar sal-31 ta’ Diċembru.
(4)
Peress li d-Deċiżjoni Nru 2/2008 tal-Kumitat Konġunt dwar l-Agrikoltura se tidħol fis-seħħ fl-1 ta’ Jannar 2010, dan ir-Regolament għandu japplika mill-istess data.
(5)
Il-miżuri adottati f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Il-kwoti tariffarji għall-prodotti li joriġinaw mill-Iżvizzera elenkati fl-Anness se jinfetħu kull sena, u bir-rati tad-dazji doganali mniżżlin f’dak l-Annness.
Artikolu 2
Il-kwoti tat-tariffi msemmijin fl-Artikolu 1 għandhom ikunu amministrati mill-Kummissjoni skont l-Artikoli 308a, 308b u 308c tar-Regolament (KEE) Nru 2454/93.
Artikolu 3
Ir-Regolament (KE) Nru 933/2002 huwa revokat.
Artikolu 4
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Novembru 2009.